Jon Ståle Ritland

Takk for maten

Dikt

Tiden Norsk Forlag

If food is poetry, is not poetry also food?

Joyce Carol Oates

Egg

luften holder et løfte, du kjenner

trykket fra en hel atmosfære

et knivblad skjærer gjennom

horisonten, splitter skallet

plommen pipler ut

en glo i øyet

fyller himmelhvelvingen

setter fyr på dagen

Kreps

jeg ville komme under skallet

ditt, ville vite hva du skjuler

hvem du er, men for å komme dit

var jeg nødt til å skade deg

lyset fra lykten fikk deg til å stanse

i flukten, jeg plukket deg opp

fra bunnen til festbordet

du er lett å lese

når halen bøyer seg på tallerkenen

det lyse kjøttet

er formet som

min første bokstav

Svele

fortellingene, mytene om maten

påvirker sansene, legg merke til

hvordan fjellene reiser seg

på begge sidene av fjorden

Lam

for snart fire tusen år siden smurte jødene

lammeblod på dørkarmene og reddet livene

til de førstefødte, før de flyktet fra Egypt

maten holder liv i historiene, lammet lukter

høytid, pinnekjøttet damper julen inn

påskelammet oser i ovnen

religiøse ritualer, kropp møter ånd

uvitende lam på sommerbeite

leser lyngen, guds skrift

transkribert i det saftige kjøttet

Banan

bananen er krum

den bærer et smil

fra varmere land

lettbent humor, lattergapet

som åpner seg hver gang

noen glir på skallet

tryptofan i banan blir transformert

til serotonin, demper depresjoner,

lokker fram lykkefølelsen

bananen ble gjort til kunst

i Andy Warhols design

Maurizio Cattelan teipet en banan

på galleriveggen i Art Basel

prisen var 120 000 dollar

og jeg kan ikke annet enn smile

Melk

du velger lyset

du svelger lyset